text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000011", "text": "EDA vakamarautaka vakacava na Kalou? E rawa beka meda solia vua e dua na ka?\u2014 E kaya o Jiova: \u201cSa noqu ga na pulumokau kila kecega mai na veikau.\u201d E kaya tale ga: \u201cSa noqu na siliva, ka sa noqu na koula.\u201d (Same 24:1; 50:10; Akeai 2:8) Ia, e dua na ka e rawa nida solia vua na Kalou. Na cava oya?\u2014"}, {"text_idx": "#000016", "text": "O rawa vakacava ni vakamarautaki Jiova kei rau na nomu itubutubu?"}, {"text_idx": "#000017", "text": "Daru vakasamataka mada na Tamada vakalomalagi, o Jiova. E dau vakaraitaka vei keda na sala meda vakamarautaki koya kina. Vakacava mo cega mada nomu iVolatabu ena Vosa Vakaibalebale 27:11. E vosa tiko vei keda na Kalou ni kaya: \u201cMo vuku, na luvequ, ka vakamarautaka na lomaqu, me dua na vosa me\u2019u tauca vua sa beitaki [se, \u201cvakalialiai,\u201d NW] au.\u201d O kila na ibalebale ni nona vakalialiai e dua?\u2014 E rawa ni vakalialiai iko e dua ni dredrevaki iko ena nona kaya ni o sega ni rawa ni cakava na ka o kaya o rawa ni cakava. E vakalialiai Jiova vakacava o Setani?\u2014 Daru raica mada."}, {"text_idx": "#000018", "text": "Nanuma ni daru a vulica ena Wase 8 ni ivola oqo ni o Setani e vinakata me rogo, e vinakata tale ga me talairawarawa vua na tamata. E kaya o Setani nira qaravi Jiova ga na tamata baleta ni yalataka vei ira o Jiova na bula tawamudu kevaka era qaravi koya. E bolea na Kalou o Setani ni sa rawai rau oti o Atama kei Ivi me rau talaidredre vei Jiova. E tukuna vua na Kalou: \u2018Era qaravi kemuni tiko na tamata baleta nira rawa ka tiko vei kemuni. Vakatarai au mada, au na rawa ni moici ira mera talaidredre vei kemuni.\u2019"}, {"text_idx": "#000020", "text": "Dina ni sega ni volai na veivosa oqori ena iVolatabu. Ia nida wilika na itukutuku kei Jope, e laurai kina ni a tukuna e dua na ka vaka oya vua na Kalou o Setani. E bibi vei rau ruarua o Jiova kei Setani na nona yalodina se sega o Jope. Daru cega mada na nodaru iVolatabu ena Jope wase 1 kei na 2 me daru raica kina na ka e yaco."}, {"text_idx": "#000021", "text": "E vakaraitaka na Jope wase 1 ni a tu mai lomalagi o Setani ena gauna era lako kina na agilosi vei Jiova. A tarogi Setani o Jiova: \u2018O lako mai vei?\u2019 E sauma o Setani ni a tu mai vuravura. Mani taroga o Jiova: \u2018O bau raica na nona qaravi au o Jope kei na nona dau caka dodonu?\u2019\u200b\u2014Jope 1:6-8."}, {"text_idx": "#000022", "text": "Sega ni bera nona kaya o Setani: \u2018E qaravi kemuni tiko ga o Jope baleta ni se sega ni sotava na veika dredre. Kevaka o ni sega ni taqomaki koya o ni qai sega ni vakalougatataki koya, ena vosavakacacataki kemuni.\u2019 E sauma o Jiova: \u2018Sa vinaka, Setani, cakava vua na ka ga o vinakata, ia kua ga ni vakamavoataki koya.\u2019\u200b\u2014Jope 1:9-12."}, {"text_idx": "#000023", "text": "Na cava e qai cakava o Setani?\u2014 E uqeti ira e so mera butakoca na bulumakau kei na asa nei Jope, ra qai vakamatei ira tale ga na kedra ivakatawa. E tibi na liva qai vakarusa vakadua na nona qelenisipi kei ira na kedra ivakatawa. Era lako tale ga mai e so ra qai butakoca na nona kameli kece ra qai vakamatei ira na kedra ivakatawa. Me kena iotioti, e vakavuna o Setani me liwa mai e dua na batinicagi qai vakabalea na vale eratou tiko tinitini kina na luve i Jope qai vakamatei iratou kece. Ia e yalodina tiko ga o Jope ena nona qaravi Jiova.\u200b\u2014Jope 1:13-22."}, {"text_idx": "#000024", "text": "Ni raici Setani tale, e vakaraitaka vua o Jiova ni se yalodina tiko ga o Jope. E kaya o Setani: \u2018Kevaka oni vakatara meu vakamavoataka na yagona, ena vosavakacacataki kemuni o koya.\u2019 E vakatara o Jiova me vakamavoataka na yago i Jope, ia me kua ga ni vakamatei koya."}, {"text_idx": "#000025", "text": "Na cava soti e vosota o Jope, kei na cava e marau kina na Kalou?"}, {"text_idx": "#000026", "text": "E vakavuna o Setani me tauvi karokaro lelevu na yago taucoko sara i Jope. Ena ca ni kena iboi, e sega ni dua e via tiko volekati koya. E bau tukuna tale ga vei Jope o watina: \u201cVosavakacacataka na Kalou, ka mo mate ga.\u201d Eratou mai sikovi Jope o iratou na kaya ni ratou nona itokani, ia sa qai rarawa ga vakalevu o Jope baleta ni ratou kaya ni rairai sauti koya na veika ca e cakava. Dina ga ni kaukaua sara na veivakararawataki e vakavuna o Setani me tarai Jope, e yalodina tiko ga o Jope ena nona qaravi Jiova.\u200b\u2014Jope 2:1-13; 7:5; 19:13-20."}, {"text_idx": "#000028", "text": "E sega ni bau vakatarai Setani na Qasenivuli Levu me vakamuai koya me cakava na ka e sega ni dodonu. Vakasamataka mada na nona marautaka o Tamana na ivakaraitaki vinaka i Jisu! E rawa ni cavuti Jisu o Jiova ena nona sauma vei Setani: \u2018Raici Luvequ mada! E yalodina tiko ga baleta ni lomani au!\u2019 Vakasamataka tale ga na nona marautaka o Jisu na nona vakamarautaki Tamana. Na marau oya e vakavuna me vosota kina o Jisu na nona vakamatei ena kaunirarawa.\u200b\u2014Iperiu 12:2."}, {"text_idx": "#000030", "text": "Wilika na veika e cakava o Jisu e vakamarautaka na Kalou kei na veika meda cakava tale ga o keda, ena Vosa Vakaibalebale 23:22-25; Joni 5:30; 6:38; 8:28; kei na 2 Joni 4."}, {"text_idx": "#000034", "text": "Lagasere vata kei Kelepi kei Sofia qai vulica kina nida na marau ke da talairawarawa."}]